C 434/88
LV
Eiropas Savienības Oficiālais Vēstnesis
15.11.2022.
Ceturtdiena, 2022. gada 7. aprīlis
M. tā kā saskaņā ar ANO augstā komisāra bēgļu jautājumos sniegto informāciju 35 % sieviešu un meiteņu, meklējot patvērumu kaimiņvalstīs Irānā un Pakistānā, ir ziņojušas, ka viņas jūtas nedrošas ar dzimumu saistītas vardarbības dēļ; tā kā tikai 70 % meiteņu ir uzņemtas skolās, bet attiecībā uz zēniem šāda daļa veido 92 %;
N. tā kā ES ir palielinājusi atbalstu iedzīvotājiem, uzsākot projektus vairāk nekā 268,3 miljonu EUR vērtībā, kas vērsti uz izglītības saglabāšanu, iztikas līdzekļu saglabāšanu un sabiedrības veselības aizsardzību; tā kā šie projekti ir daļa no kopējās ES atbalsta paketes 1 miljarda EUR apmērā, par kuru Komisija paziņoja 2021. gada oktobrī un kura ietver palīdzību bēgļiem, migrantiem un iekšzemē pārvietotām personām un atbalstu cilvēktiesību aizstāvjiem un pilsoniskās sabiedrības organizācijām;
O. tā kā saskaņā ar organizācijas “Reportieri bez robežām” sniegto informāciju Afganistānā ir slēgti 231 plašsaziņas līdzekļi, kas veido 40 % no visām plašsaziņas līdzekļu organizācijām; tā kā 80 % no 6 400 žurnālistiem, kuri zaudējuši darbu, ir sievietes; tā kā ir noteikti ierobežojumi, kas aizliedz vietējos un starptautiskos plašsaziņas līdzekļus, piemēram, BBC, bet žurnālisti ir arestēti, aizturēti un piekauti;
P. tā kā sankcijām pret organizācijām un personām, kas saistītas ar talibiem, nevajadzētu kavēt finanšu darījumus, kas saistīti ar humāno palīdzību un pamatpakalpojumu sniegšanu, ko veic nevalstiskās organizācijas (NVO);
Q. tā kā līdz 2021. gada 15. augustam bijušajā Afganistānas Republikā sievietes tika ieceltas augsta līmeņa amatos, bija, piemēram, parlamenta deputātes, ministres, tiesneses, gubernatores, juristes un vēstnieces; tā kā talibu spēki ir piespiedu kārtā atcēluši bijušās likumīgās valdības amatpersonas un nav iekļāvuši sievietes savā jaunajā neatzītajā de facto valdībā; tā kā šajās de facto iestādēs trūkst Afganistānas daudzveidīgās sabiedrības iekļaujošas pārstāvības;
R. tā kā izlūkošanas aģentūras ir brīdinājušas, ka Afganistāna nedrīkst kļūt par drošu patvērumu teroristu organizācijām,
1. pauž dziļas bažas par humanitāro un cilvēktiesību krīzi, kas Afganistānā ir sākusies kopš talibu īstenotā apvērsuma; atkārtoti pauž savu nelokāmo solidaritāti Afganistānas tautai un apņemšanos attiecībā uz to; uzsver, ka ir jāievēro pamattiesības un brīvības, kas iepriekšējos 20 gados tika piešķirtas Afganistānas tautai;
2. pauž nožēlu par to, ka sieviešu un meiteņu stāvoklis Afganistānā kopš talibu apvērsuma ir pastāvīgi pasliktinājies; nosoda talibu pastāvīgo koncentrēšanos uz sieviešu un meiteņu izskaušanas no sabiedriskās dzīves un viņu pamattiesību, tostarp tiesību uz izglītību, darbu, pārvietošanos un veselības aprūpi, liegšanu;
3. pauž visstingrāko nosodījumu par talibu lēmumu uz nenoteiktu laiku atlikt 6. klases meiteņu atgriešanos skolā, neraugoties uz viņu iepriekšējo apņemšanos ļaut ikvienam pilsonim piekļūt izglītībai; mudina talibus atcelt savus lēmumus un ierobežojumus, kas īpaši vērsti pret sievietēm un meitenēm, un atjaunot Sieviešu lietu ministrijas darbu;
4. uzsver, ka ES un tās dalībvalstis uzskata, ka izglītības pieejamība sievietēm un meitenēm ir būtisks nosacījums jebkādām turpmākām saistībām attiecībā uz de facto Afganistānas iestādēm;
5. aicina talibus pildīt savu apņemšanos nodrošināt tiesības uz izglītību visiem Afganistānas pilsoņiem, tostarp sievietēm un meitenēm;
6. pauž nožēlu par talibu represijām pret miermīlīgiem sieviešu tiesību protestiem Afganistānā; prasa nekavējoties atbrīvot sievieti policisti Alia Azizi, kura tika arestēta Herātā 2021. gada oktobrī, kā arī atbrīvot visus citus sieviešu tiesību aktīvistus, kas varētu būt ieslodzījumā, un pārtraukt šo aktīvistu iebiedēšanu un vajāšanu; aicina izbeigt aizskaršanu, draudus un uzbrukumus skolotājiem un studentiem;